39. schôdza NR SR - 10.deň - A. dopoludnia
Dátum: 2025-09-24
Poslanec: Krátky, Rastislav (SLOVENSKO)
Druh vystúpenia: Vystúpenie v rozprave

že vy teraz idete vyberať ľuďom z vrecák peniaze. To je o tom, že vy ich vyberiete už dnes toľko, že keby ste nemíňali, keby ste netlačili pedál plynu vášho výdavkového, keby ste nevytáčali výdavky do maxima ako sa dá, tak dneska tie deficity sú úplne, úplne, úplne niekde inde. Pán minister, vy ste hovorili, že ste, to je vaša tak rozprávka, ktorou kŕmite verejnosť. Rozprávka je to v tom, že je tam trblietka pravdy, že ste odovzdali celkom dobrý deficit v tých rokoch 2019, ale preto je to rozprávka, pretože všetci dobre vedia, že to boli zlaté časy vtedy ekonomické pre Európu, mali ste mať prebytky rok po roku. Nepripravili ste nás a vy teraz namiesto toho, aby ste z tohoto, z tejto konsolidácie, z tohto ozdravovania verejných financií, tie financie skutočne ozdravovali. Aspoň keby ste dodržali ten záväzok Roberta Fica, že pol percenta budete dávať dole každoročne. Ale my na vás normálne vidíme, že vy rok čo rok, rozpočet čo rozpočet špekulujete, akým spôsobom ten deficit navýšiť tak, aby vám to v Európe ešte nejakým spôsobom zakceptovali. Pretože sme viazaní aj spoločnými pravidlami. Čiže vy sa namiesto toho, aby ste skutočne sa snažili ozdraviť verejné financie a našli možnosť do budúcna, aby sme do niečoho investovali a nemuseli to všetko sanovať ľudia, alebo šetriť na štáte, tak vy namiesto toho, aby ste sa zamýšľali, kde zobrať v budúcnosti efektívne, kde máme to bohatstvo národné, tak vy špekulujete s tým, ako ten deficit čo najviac nafúknuť. A veľmi dobre viete, že to je pravda, to bol prvý váš rozpočet, okolo ktorého ste tancovali ako zbojníci pri vatre, že kde by ste mohli tie deficity nafúknuť tak, aby ste potom mohli klesať z vyššieho čísla nižšie. Veľmi dobre to viete. Vaša najväčšia starosť od začiatku bolo, ako čo najviac minúť a teraz je vaša najväčšia starosť ako míňať tak, aby ste nemuseli z toho mať nejaké hlbšie konsekvencie. A to ste sa nám snažili povedať na začiatku, že vám hrozí, že Európska komisia začne konanie, že musíte teraz zas znovu prísť s konsolidáciou, nič, nič také nehrozí. Kolega Dušenka vám to krásne povedal a kolega Jakab nakoniec prišiel s tým, že vlastne ste si odkopírovali dôvody z minulého roku. Čo ma asi najviac mrzí a to je záver môjho vystúpenia, keďže mám tri a pol minúty je, že vy premrhávate príležitosti, ktoré vám, ktoré môžete mať len z toho, že sedíte vôbec pri stole. O čom vôbec hovorím? Ja viem pán minister financií, že vy sa veľmi nezaoberáte zahraničnou politikou, na to máte vo vláde iných ľudí, ale keby ste napríklad sedeli s partnermi pri stole, keď sa teraz diskutuje o tom, akým spôsobom sa zabezpečí naša východná hranica, keby ste tam sedeli, tak by ste mohli úplne iným spôsobom vyjednávať, klásť si, alebo takto poviem navrhovať riešenia a natieklo by vám do rozpočtu napríklad na obranu, na ktorú ide enormné miesto výdavkov, z môjho pohľadu oveľa viacej zo spoločných balíčkov, ktoré máme v Európe. Ale tým, že tam nie ste, tak Slovensko prichádza o tieto príležitosti. A namiesto toho, aby sme dostali od našich západných spojencov na obranu peniaze, lebo teraz to je veľká téma v Európe, tak sme zostali sami doma, bez pozvánky k spoločnému stolu a vaše najväčšie hrdinstvo v tom, čo ste dokázali v obrane je vymyslieť systém, ako vlastne dať do Kaliňákovho vrecka v ministerstve obrany peniaze, ale neminúť ich na obranu. Znovu špekulácia. A krásne sa to počúva. Postavíme nemocnicu, postavíme nejakú prospešnú vec pre obyvateľstvo, čo potrebujeme, kde potrebujeme, ale peniaze na obranu majú ísť na obranu. Peniaze do zdravotníctva, ktoré sa dáva, sa majú minúť zdravotníctvu a je veľmi pekné a symbolické, že za mnou sedí predsedajúci, ktorý vám porozpráva o tom a rozprával o tom, ako sa ide v zdravotníctve rozdeliť oligarchom a kamarátom z HLAS-u 800 mil. eur. A musel aj on, už sa na to nemohol pozerať, tak potopil ten záchrankový tender. Čiže preto, že vy máte obrovský neporiadok vo svojich financiách, máte zlú filozofiu, nešli ste tou najlepšou možnou cestou, práve naopak, staviate Potemkinovu dedinu, ľuďom klamete, že ozdravujte verejné financie, v skutočnosti rúbete nominálne najväčšie deficity v histórii Slovenska, máte najhoršie hospodárenie z únie, tak preto tu dnes opozícia kričí a hovorí, ľudia, poďte na to námestie, poďte toto zastaviť, pretože vy máte úplne iné nástroje na to, aby ste ozdravili verejné financie. Poviem teraz jednu asi najzávažnejšiu vec z môjho pohľadu, čo sa môže stať a nie sme od toho ďaleko. Už sa aktivoval článok 4 spoločnej severoatlantickej zmluvy, to je krok od toho, aby sa aktivovala päťka. Rusi provokujú na tej hranici, každú chvíľku tam letí dron alebo nejaká stíhačka do vzdušného priestoru nášho spojenca. Ja som zvedavý ako budete šafáriť, keď niekto aktivuje päťku, tu nastane mimoriadna situácia a vy nebudete viazaní žiadnymi spoločnými európskymi pravidlami. Čo budete rúbať? 10 % deficity HDP v takom prípade? Úplne rozbijete verejné financie? A keď odídete bude po vás potopa? Lebo takýto smer ste si vybrali, takúto trajektóriu teraz šprintujete a takéto čísla čítame v tom, keď hovoríte o verejných financiách, aké deficity tu robíte bez vízie toho, žeby sa to niekedy mohlo zmeniť.